CELEX: 32005L0057
Language: et
Date: 2005-09-21 00:00:00
Title: Komisjoni direktiiv 2005/57/EÜ, 21. september 2005, millega muudetakse nõukogu direktiivi 91/414/EMÜ, et lisada toimeainete hulka MCPA ja MCPB   (EMPs kohaldatav tekst)

22.9.2005   
            
            
               ET
            
            
               Euroopa Liidu Teataja
            
            
               L 246/14
            
         
      KOMISJONI DIREKTIIV 2005/57/EÜ,
   21. september 2005,
   millega muudetakse nõukogu direktiivi 91/414/EMÜ, et lisada toimeainete hulka MCPA ja MCPB
   (EMPs kohaldatav tekst)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 6 lõiget 1,
   ning arvestades järgmist:
   
               (1)
            
            
               Komisjoni 11. detsembri 1992. aasta määruses (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, (2) on esitatud hinnatavate toimeainete loetelu, et kanda need võimaluse korral direktiivi 91/414/EMÜ I lisasse. MCPA ja MCPB kuuluvad kõnealusesse loetellu.
            
         
               (2)
            
            
               Kõnealuste toimeainete mõju inimese tervisele ja keskkonnale on mitmete teavitajate esitatud kasutusviiside korral hinnatud vastavalt määruse (EMÜ) nr 3600/92 sätetele. Komisjoni 27. aprilli 1994. aasta määrusega (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid määruse (EMÜ) nr 3600/92 rakendamiseks, (3) nimetati referentliikmesriigiks Itaalia. Vastavalt määruse (EMÜ) nr 3600/92 artikli 7 lõike 1 punktile c esitas Itaalia asjaomased hindamisaruanded ja soovitused komisjonile 5. aprillil 2001 ja 19. detsembril 2001.
            
         
               (3)
            
            
               Liikmesriigid ja komisjon on kõnealused hindamisaruanded toiduahela ja loomatervishoiu alalises komitees läbi vaadanud. Aruannete läbivaatamine lõpetati 15. aprillil 2005 ning vormistati MCPAd ja MCPBd käsitlevate komisjoni aruannetena.
            
         
               (4)
            
            
               MCPA ja MCPB aruannetest ei ilmnenud vastamata küsimusi, mida peaks käsitlema taimede teaduskomitee või Euroopa Toiduohutusamet (EFSA), kes on taimede teaduskomitee ülesanded üle võtnud.
            
         
               (5)
            
            
               Mitmete uuringute põhjal on selgunud, et MCPAd ja MCPBd sisaldavaid taimekaitsevahendeid võib reeglina käsitada direktiivi 91/414/EMÜ artikli 5 lõike 1 punktides a ja b ette nähtud nõuetele vastavana, eelkõige uuritud ja komisjoni aruannetes loetletud kasutusalade osas. Seetõttu on asjakohane lisada kõnealused toimeained I lisasse, et tagada kõigis liikmesriikides asjaomaseid toimeaineid sisaldavate taimekaitsevahendite kasutuslubade väljaandmine nimetatud direktiivis ettenähtud korras.
            
         
               (6)
            
            
               Enne toimeaine I lisasse kandmist tuleks ette näha piisav ajavahemik, et liikmesriigid ja huvitatud pooled saaksid valmistuda toimeainete lisamisest tulenevate uute tingimuste täitmiseks.
            
         
               (7)
            
            
               Ilma et see piiraks direktiiviga 91/414/EMÜ kindlaks määratud kohustusi, mis kaasnevad toimeaine kandmisega I lisasse, tuleks pärast toimeaine loetelusse kandmist anda liikmesriikidele kuus kuud MCPAd ja MCPBd sisaldavate taimekaitsevahendite kehtivate kasutuslubade läbivaatamiseks, et tagada direktiivis 91/414/EMÜ, eriti selle artiklis 13 sätestatud nõuete ja I lisas toodud tingimuste täitmine. Direktiivi 91/414/EMÜ sätete kohaselt peaksid liikmesriigid vastavalt vajadusele olemasolevaid lube muutma, need asendama või tühistama. Erandina nimetatud tähtajast tuleks ette näha pikem ajavahemik iga taimekaitsevahendi iga kavandatava kasutusviisi täieliku, III lisa nõuetele vastava toimiku esitamiseks ja hindamiseks direktiivis 91/414/EMÜ sätestatud ühtsete põhimõtete alusel.
            
         
               (8)
            
            
               Määruse (EMÜ) nr 3600/92 raames hinnatud toimeainete direktiivi 91/414/EMÜ I lisasse kandmisel saadud kogemused on näidanud, et kehtivate kasutuslubade valdajate kohustused seoses andmetele juurdepääsuga võivad tekitada tõlgendamisraskusi. Raskuste vältimiseks tulevikus on vaja täpsustada liikmesriikide kohustusi, eelkõige kohustust kontrollida, et loa valdaja võimaldab juurdepääsu toimikule, mis vastab kõnealuse direktiivi II lisa nõuetele. Täpsustamine ei too siiski liikmesriikidele ega lubade valdajatele kaasa uusi kohustusi võrreldes I lisa muutmiseks seni vastu võetud direktiividega.
            
         
               (9)
            
            
               Seepärast on asjakohane direktiivi 91/414/EMÜ vastavalt muuta.
            
         
               (10)
            
            
               Käesoleva direktiiviga ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA DIREKTIIVI:
   Artikkel 1
   Direktiivi 91/414/EMÜ I lisa muudetakse vastavalt käesoleva direktiivi lisale.
   Artikkel 2
   Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 31. oktoobriks 2006. Nad edastavad kõnealuste õigusnormide teksti ning kõnealuste normide ja käesoleva direktiivi vahelise vastavustabeli viivitamata komisjonile.
   Liikmesriigid kohaldavad neid sätteid alates 1. novembrist 2006.
   Kui liikmesriigid võtavad need normid vastu, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
   Artikkel 3
   1.   Liikmesriigid muudavad või tühistavad vajaduse korral direktiivi 91/414/EMÜ kohaselt toimeainetena MCPAd ja MCPBd sisaldavate taimekaitsevahendite olemasolevad load 31. oktoobriks 2006. Eelkõige kontrollivad nad nimetatud tähtpäevaks, et kõnealuse direktiivi I lisas vastavalt MCPA ja MCPB suhtes sätestatud tingimused on täidetud, välja arvatud kõnealuseid toimeaineid käsitlevate kannete B osas nimetatud tingimused, ning et loa valdajal on olemas kõnealuse direktiivi artikli 13 tingimuste kohaselt II lisa nõuetele vastav toimik või juurdepääs sellele.
   2.   Erandina lõikest 1 viivad liikmesriigid iga lubatud taimekaitsevahendi puhul, mis sisaldab MCPAd või MCPBd ainsa toimeainena või ühena mitmest toimeainest, mis kõik on hiljemalt 30. aprilliks 2006 kantud direktiivi 91/414/EMÜ I lisa loetelusse, läbi toote uue hindamise direktiivi 91/414/EMÜ III lisa nõuetele vastava toimiku põhjal vastavalt käesoleva direktiivi VI lisas sätestatud ühtsetele põhimõtetele ning arvestades kõnealuse direktiivi I lisa vastavalt MCPAd ja MCPBd käsitlevate kannete B osa. Selle hindamise põhjal määravad nad kindlaks, kas toode vastab direktiivi 91/414/EMÜ artikli 4 lõike 1 punktides b, c, d ja e kehtestatud tingimustele.
   Pärast kõnealust kindlaksmääramist liikmesriigid:
   
               a)
            
            
               vajaduse korral muudavad MCPAd või MCPBd ainsa toimeainena sisaldavate toodete kasutuslube või tühistavad need hiljemalt 30. aprilliks 2010 või
            
         
               b)
            
            
               vajaduse korral muudavad MCPAd või MCPBd ühena mitmest toimeainest sisaldavate toodete kasutuslube või tühistavad need hiljemalt 30. aprilliks 2010 või kuupäevaks, mis on niisuguse muudatuse või tühistamise tähtpäevana kindlaks määratud vastavas direktiivis või direktiivides, millega asjassepuutuv aine või asjassepuutuvad ained kanti direktiivi 91/414/EMÜ I lisasse, võttes aluseks hilisema kuupäeva.
            
         Artikkel 4
   Käesolev direktiiv jõustub 1. mail 2006.
   Artikkel 5
   Käesolev direktiiv on adresseeritud liikmesriikidele.
   
      Brüssel, 21. september 2005
      
         
            Komisjoni nimel
         
         
            komisjoni liige
         
         Markos KYPRIANOU
         
      
   
   
      (1)  EÜT L 230, 19.8.1991, lk 1. Direktiivi on viimati muudetud Euroopa Parlamendi ja nõukogu määrusega (EÜ) nr 396/2005 (ELT L 70, 16.3.2005, lk 1).
   
      (2)  EÜT L 366, 15.12.1992, lk 10. Määrust on viimati muudetud määrusega (EÜ) nr 2266/2000 (EÜT L 259, 13.10.2000, lk 10).
   
      (3)  EÜT L 107, 28.4.1994, lk 8. Määrust on viimati muudetud määrusega (EÜ) nr 2230/95 (EÜT L 225, 22.9.1995, lk 1).
   
      LISA
      Direktiivi 91/414/EÜ I lisa tabeli lõppu lisatakse järgmine kanne:
      
         
                     Nr
                  
                  
                     Üldnimetus,
                     tunnuskoodid
                  
                  
                     Rahvusvahelise Puhta Keemia ja Rakenduskeemia Liidu (IUPAC) nimetus
                  
                  
                     Puhtus (1)
                     
                  
                  
                     Jõustumine
                  
                  
                     Loetellu kuulumise lõpptähtaeg
                  
                  
                     Erisätted
                  
               
                     “108
                  
                  
                     MCPA
                     CASi nr 94-74-6
                     CIPACi nr 2
                  
                  
                     4-kloro-2-metüülfenoksüetaanhape
                  
                  
                     ≥ 930 g/kg
                  
                  
                     1. mai 2006
                  
                  
                     30. aprill 2016
                  
                  
                     A OSA
                     Lubatud kasutada ainult herbitsiidina.
                     B OSA
                     VI lisas sätestatud ühtsete põhimõtete rakendamisel võetakse arvesse toiduahela ja loomatervishoiu alalises komitees 15. aprillil 2005 lõplikult vormistatud MCPA läbivaatamisaruande järeldusi, eriti selle I ja II lisa.
                     Liikmesriigid peaksid erilist tähelepanu pöörama võimalikule põhjavee saastamisele, kui toimeainet kasutatakse tundlike mullastiku- ja/või kliimatingimustega piirkondades. Vajaduse korral peaksid loa väljaandmise tingimused sisaldama riskitõrjemeetmeid.
                     Liikmesriigid peavad erilist tähelepanu pöörama veeorganismide kaitsele ning tagama, et kasutusluba sisaldaks vajaduse korral riskitõrjemeetmete võtmise tingimust, nagu näiteks puhvervööndeid.
                  
               
                     109
                  
                  
                     MCPB
                     CASi nr 94-81-5
                     CIPACi nr 50
                  
                  
                     4-(4-kloro-2-metüülfenoksü)butaanhape
                  
                  
                     ≥ 920 g/kg
                  
                  
                     1. mai 2006
                  
                  
                     30. aprill 2016
                  
                  
                     A OSA
                     Lubatud kasutada ainult herbitsiidina.
                     B OSA
                     VI lisas sätestatud ühtsete põhimõtete rakendamisel võetakse arvesse toiduahela ja loomatervishoiu alalises komitees 15. aprillil 2005 lõplikult vormistatud MCPB läbivaatamisaruande järeldusi, eriti selle I ja II lisa.
                     Liikmesriigid peaksid erilist tähelepanu pöörama võimalikule põhjavee saastamisele, kui toimeainet kasutatakse tundlike mullastiku- ja/või kliimatingimustega piirkondades. Vajaduse korral peaksid loa väljaandmise tingimused sisaldama riskitõrjemeetmeid.
                     Liikmesriigid peavad erilist tähelepanu pöörama veeorganismide kaitsele ning tagama, et kasutusluba sisaldaks vajaduse korral riskitõrjemeetmete võtmise tingimust, nagu näiteks puhvervööndeid.”
                  
               
      
         (1)  Täiendavad andmed toimeaine olemuse ja spetsifikatsiooni kohta on esitatud läbivaatamisaruandes.